amanoisuno/poet huggingface dataset:
夜思 陸游
露泣啼螿草，潮生宿雁汀。經年寄孤舫，終夜託丘亭。楚澤無窮白，巴山何處青。四方男子事，不敢恨飄零。
哀郢二首  其一 陸游
遠接商周祚最長，北盟齊晉勢爭強。章華歌舞終蕭瑟，雲夢風烟舊莽蒼。草合故宫惟雁起，盜穿荒冢有狐藏。離騷未盡靈均恨，志士千秋泪滿裳。
哀郢二首  其二 陸游
荆州十月早梅春，徂歲真同下阪輪。天地何心窮壯士，江湖從古著羈臣。淋漓痛飲長亭暮，慷慨悲歌白髮新。欲吊章華無處問，廢城霜露濕荆榛。
江陵道中作 陸游
山川雜吳楚，氣候接秋冬。水落魚可拾，霜清裘欲重。鄉遥歸夢短，酒薄客愁濃。白帝何時到，高吟酹臥龍。
石首縣雨中繫舟戲作短歌 陸游
庚寅去吳西適楚，秋晚孤舟泊江渚。荒林月黑虎欲行，古道人稀鬼相語。鬼語亦如人語悲，楚國繁華非昔時。章華臺前小家住，茆屋雨漏秋風吹。悲哉秦人真虎狼，欺侮六國囚侯王。亦知興廢古來有，但恨不見秦先亡。開窗酹汝一杯酒，等爲亡國秦更醜。驪山冢破已千年，至今過者無傷憐。
初寒 陸游
船尾寒風不滿旗，江邊樷祠常掩扉。行人畏虎少晨起，舟子捕魚多夜歸。茆葉翻翻带宿雨，葦花漠漠弄斜暉。傷心到處聞碪杵，九月今年未授衣。
醉歌 陸游
老夫檣竿插蒼石，水落岸沙痕數尺。江南秋盡未揺落，槲葉離離楓葉赤。楚人自古多悲傷，道傍行歌猶感激。野花碧紫亦滿把，澗果青紅正堪摘。客中得酒薄亦好，江頭爛醉真不惜。千古興亡在目前，鬱鬱關河含暝色。饑鴻垂翅掠舟過，此意與我同凄惻。三撫闌干恨未平，月明正照頹烏幘。
秋風 陸游
秋風吹客檣，節物嘆遐方。歲事忽云暮，吾行殊未央。霜清漢水緑，日落楚山蒼。此去三巴路，無猿亦斷腸。
塔子磯 陸游
塔子磯前艇子横，一窗秋月爲誰明。青山不減年年恨，白髮無端日日生。七澤蒼茫非故國，九歌哀怨有遺聲。古來撥亂非無策，夜半潮平意未平。
重陽 陸游
照江丹葉一林霜，折得黄花更斷腸。商略此時須痛飲，細腰宫畔過重陽。
早寒 陸游
沔鄂猶殘暑，荆巫已早寒。潦收灘正白，霜重葉初丹。節物元非惡，情懷自鮮歡。暮年更世事，唯有醉江干。
公安 陸游
地曠江天接，沙隤市井移。避風留半日，買米待多時。蝶冷停菰葉，鷗馴傍艣枝。昔人勲業地，搔首嘆吾衰。
沙頭 陸游
游子行愈遠，沙頭逢暮秋。孫劉鼎足地，荆益犬牙州。鼓角風雲慘，江湖日夜浮。此生應衮衮，高枕看東流。
大寒出江陵西門 陸游
平明羸馬出西門，淡日寒雲久吐吞。醉面衝風驚易醒，重裘藏手取微温。紛紛狐兔投深莽，點點牛羊散遠村。不爲山川多感慨，歲窮遊子自消魂。
江夏與章冠之遇别後寄贈 陸游
騎鶴仙人不可呼，一樽猶得與君俱。未應湖海無豪士，長恨乾坤有腐儒。壯歲光陰隨手過，晚途衰病要人扶。凄涼江夏秋風裏，況見新豐舊酒徒。
題江陵村店壁 陸游
青旆三家市，黄茆十里岡。蓬飛風浩浩，塵起日茫茫。馳騁多從獸，鉏耰少破荒。行人相指似，此路走襄陽。
馬上 陸游
燈前薄飰陳鹽虀，带睡強出行江隄。五更落月移樹影，十月清霜侵馬蹄。荒陂嗈嗈已度雁，小市喔喔初鳴雞。可憐萬里覓歸夢，未到故山先自迷。
水亭有懷 陸游
漁村把酒對丹楓，水驛憑軒送去鴻。道路半年行不到，江山萬里看無窮。故人草詔九天上，老子題詩三峽中。笑謂毛錐可無恨，書生處處與卿同。
移船 陸游
沙際舟衘尾，相依作四鄰。暮年多感慨，分路亦酸辛。折竹占行日，吹簫賽水神。無勞問亭驛，久客自知津。
將離江陵 陸游
暮暮過渡頭，旦旦走隄上。舟人與關吏，見熟識顔狀。癡頑久不去，常恐遭誚讓。昨日倒檣竿，今日聮百丈。買薪備雨雪，儲米滿瓶盎。明當遂去此，障袂先側望。即今孟冬月，波濤幸非壯。潦收出奇石，霧卷見疊嶂。地嶮多崎嶇，峽束少平曠。從來樂山水，臨老愈跌宕。皇天憐其狂，擇地令自放。山花白似雪，江水緑於釀。竹枝本楚些，妙句寄悽愴。何當出清詩，千古續遺唱。
六言 陸游
三巴亦有何好，萬里翩然獨尋。本意爲君說破，消磨夢境光陰。
江上 陸游
江上霜寒透客衣，閉窗羸臥不支持。羈孤形影真相吊，衰颯頭顱已可知。潦縮穩經行雨峽，竹疏賸見挂猿枝。清樽可置須勤醉，莫望功名老大時。
旅食 陸游
霜餘漢水淺，野逈朔風寒。炊黍香浮甑，烹蔬緑映盤。心安失粗糲，味美出艱難。惟恨虚捐日，無書得縱觀。
滄灘 陸游
百夫正讙助鳴艣，舟中對面不得語。須臾人散寂無譁，惟聞百丈轉兩車。嘔嘔啞啞車轉急，舟人已在沙際立。霧斂蘆村落照紅，雨餘漁舍炊烟濕。故鄉回首已千山，上峽初經第一灘。少年亦慕宦遊樂，投老方知行路難。
松滋小酌 陸游
西遊六千里，此地最凄涼。騷客久埋骨，巴歌猶斷腸。風聲撼雲夢，雪意接瀟湘。萬古茫茫恨，悠然付一觴。
晚泊松滋渡口二首  其一 陸游
此行何處不艱難，寸寸強弓且旋彎。縣近歡欣初得菜，江回徙倚忽逢山。繫船日落松滋渡，跋馬雲埋灩澦關。未滿百年均是客，不須數日待東還。
晚泊松滋渡口二首  其二 陸游
小灘拍拍鸕鷀飛，深竹蕭蕭杜宇悲。看鏡不堪衰病後，繫船最好夕陽時。生涯落魄惟躭酒，客路蒼茫自詠詩。莫問長安在何許，亂山孤店是松滋。
荆門冬夜 陸游
常饑龜老欲無腸，臥聽寒更自短長。香椀得閑聊作伴，酒杯因病頗相忘。有情窗罅恰通月，耐冷櫓枝多得霜。歴盡風波知險阻，平生錯羨捕魚郎。
繫舟下牢溪游三游洞二十八韵 陸游
舊觀三峽圖，常謂非人情。意疑天壤間，豈有此崢嶸。畫師定戲耳，聊欲窮丹青。西游過沔鄂，莽莽千里平。昨日到峽州，所見始可驚。乃知畫非妄，却恨筆未精。及兹下牢戍，峰嶂畢自呈。下入裂坤軸，高鶱插青冥。角勝多列峙，擅美有孤撐。或如釡上甑，或如坐後屏。或如倨而立，或如喜而迎。或深如螺房，或疏如窗櫺。峨巍冠冕古，婀娜髻鬟傾。其間絕出者，虎搏蛟龍獰。崩崖凜欲墮，修梁架空横。懸瀑瀉無底，終古何時盈。幽泉莫知處，但聞珩珮鳴。怪怪與奇奇，萬狀不可名。久聞三游洞，疾走忘病嬰。竇穴初漆黑，傴僂捫壁行。方虞觸蟄蛇，頫見一點明。扶接困僮奴，恍然出瓶罌。穹穹厦屋寬，滴乳成微泓。題名歐與黄，雲蒸蒼蘚平。穿林走驚麕，拂面逢飛鼪。息倦盤石上，拾樵置茶鐺。長嘯答谷響，清吟和松聲。辭卑不堪刻，猶足寄友生。
三游洞前巖下小潭水甚奇取以煎茶 陸游
苔徑芒鞵滑不妨，潭邊聊得據胡床。巖空倒看峰巒影，澗遠中含藥草香。汲取滿瓶牛乳白，分流觸石珮聲長。囊中日鑄傳天下，不是名泉不合嘗。
扇子峽山腹有草閣小亭極幽邃意其非俗人居也 陸游
絕境慰人心，誰家住玉岑。亂雲生翠竇，密雪灑青林。高閣臨空豁，孤亭隠邃深。定知非俗士，櫓急不容尋。
蝦蟆碚 陸游
不肯爬沙桂樹邊，朵頤千古向巖前。巴東峽裏最初峽，天下泉中第四泉。齧雪飲冰疑換骨，掬珠弄玉可忘年。清游自笑何曾足，疊鼓鼕鼕又解船。
黄牛峽廟 陸游
三峽束江流，崖谷互吐納。黄牛不負重，雲表恣蹴蹋。吳船與蜀舸，有請神必答。誰憐馬遭刖，百歲創未合。柂師浪奔走，烹彘陳酒榼。紛然餕神餘，羮{炙火=肉}爭嘬嚃。空庭多落葉，日莫聲颯颯。奇文粲可辨，高古篆籕雜。村女賣秋茶，簪花髻鬟匝。襁兒著背上，帖妥若在榻。山寒雪欲下，虎出門早闔。我行忽至此，臨風久嗚唈。
過夷陵適值祈雪與葉使君清飲談括蒼舊游既行舟中雪作戲成長句奉寄 陸游
巴楚夷陵酒最醇，使君風味更清真。少年恨不從豪飲，薄宦那知託近鄰。本擬笙歌娛病客，却催雨雪惱行人。朝來凍手題詩寄，莫笑欹斜字不勻。
泊虎頭灘下 陸游
大舟已泊燈火明，小舟猶行聞櫓聲。虎頭崔嵬鹿角横，人生實難君勿輕。
過東𤃩灘入馬肝峽 陸游
書生就食等奔逃，道路崎嶇信所遭。船上急灘如退鷁，人緣絕壁似飛猱。口誇遠嶺青千疊，心憶平波緑一篙。猶勝溪丁絕輕死，無時來往駕𦨴艚。
新安驛 陸游
孤驛荒山與虎鄰，更堪風雪暗南津。羈遊如此真無策，獨立悽然黙愴神。木盎汲江人起早，銀釵簇髻女粧新。蠻風弊惡蛟龍横，未敢全誇見在身。
秭歸醉中懷都下諸公示坐客 陸游
長謡爲子說天涯，四坐聽歌且勿譁。蠻俗殺人供鬼祭，敗舟觸石委江沙。此身長是滄浪客，何日能爲飽暖家。坐憶故人空有夢，尺書不敢到京華。
憩歸州光孝寺寺後有楚冢近歲或發之得寶玉劍佩之類 陸游
秭歸城畔蹋斜陽，古寺無僧晝閉房。殘珮斷釵陵谷變，苦茆架竹井閭荒。虎行欲與人爭路，猿嘯能令客斷腸。寂寞倚樓搔短髮，剩題新恨付巴娘。
飲罷寺門獨立有感 陸游
一邑無平土，邦人例得窮。凄涼遠嫁婦，憔悴獨醒翁。今古闌干外，悲歡酒醆中。三巴不揺落，搔首對丹楓。
泛溪船至巴東 陸游
溪船莫嫌迮，船迮始相宜。兩槳行何駛，重灘過不知。荒村寇相縣，破屋屈平祠。不奈新愁得，啼猿挂冷枝。
巴東遇小雨二首  其一 陸游
暫借清溪伴釣翁，沙邊微雨濕孤蓬。從今詩在巴東縣，不屬灞橋風雪中。
巴東遇小雨二首  其二 陸游
西遊萬里亦何爲，欲就騷人乞棄遺。到此宛然詩不進，始知才分有窮時。
秋風亭拜宼萊公遺像二首  其一 陸游
江上秋風宋玉悲，長官手自葺茅茨。人生窮達誰能料，蠟泪成堆又一時。
秋風亭拜宼萊公遺像二首  其二 陸游
豪傑何心後世名，材高遇事即崢嶸。巴東詩句澶州策，信手拈來盡可驚。
巴東令廨白雲亭 陸游
寇公壯歲落巴蠻，得意孤亭縹緲間。常倚曲闌貪看水，不安四壁怕遮山。遺民雖盡猶能說，老令初來亦愛閑。正使官清貧至骨，未妨留客聽潺潺。
謁巫山廟兩廡碑版甚衆皆言神佐禹開峽之功而詆宋玉高唐賦之妄予亦賦詩一首 陸游
真人翳鳯駕蛟龍，一念何曾與世同。不爲行雲求弭謗，那因治水欲論功。翺翔想見虚無裏，毁譽誰知溷濁中。讀盡舊碑成絕倒，書生惟慣諂王公。
聞猿 陸游
瘦盡腰圍不爲詩，良辰流落自成衰。也知客裏偏多感，誰料天涯有許悲。漢塞角殘人不寐，渭城歌罷客將離。故應未抵聞猿恨，況是巫山廟裏時。
瞿唐行 陸游
四月欲盡五月來，峽中水漲何雄哉。浪花高飛暑路雪，灘石怒轉晴天雷。千艘萬舸不敢過，篙工柂師心膽破。人人陰拱待勢衰，誰敢輕行犯奇禍。一朝時去不自由，山腹空有沙痕留。君不見陸子歲暮來夔州，瞿唐峽水平如油。
入瞿唐登白帝廟 陸游
曉入大谿口，是爲瞿唐門。長江從蜀來，日夜東南奔。兩山對崔嵬，勢如塞乾坤。峭壁空仰視，欲上不可捫。禹功何巍巍，尚覩鐫鑿痕。天不生斯人，人皆化魚黿。於時仲冬月，水各歸其源。灩澦屹中流，百尺呈孤根。參差層顛屋，邦人祀公孫。力戰死社稷，宜享廟貎尊。丈夫貴不撓，成敗何足論。我欲伐巨石，作碑累千言。上陳躍馬壯，下斥乘騾昏。雖慚豪偉詞，尚慰雄傑魂。君王昔玉食，何至歆雞豚。願言采芳蘭，舞歌薦清尊。
登江樓 陸游
已過瞿唐更少留，小船聊繫古夔州。簿書未破三年夢，杖履先尋百尺樓。日暮雪雲迷峽口，歲窮畬火照關頭。野人不解微官縛，尊酒應來此散愁。
雪中臥病在吿戲作 陸游
面裂愁出門，指直但藏袖。誰云三峽熱，有此凛冽候。殷勤愧雪片，飛舞爲我壽。方驚四山積，已見萬瓦覆。豈惟寒到骨，遂覺疾在腠。地爐熾薪炭，噤坐連昏晝。梅花真強項，不肯落春後。俗人愛桃李，苦道太疏瘦。清芬終見賞，此事非速售。已矣吾何言，高枕聽簷溜。
雪晴 陸游
臘盡春生白帝城，俸錢雖薄勝躬耕。眼前但恨親朋少，身外元知得喪輕。日映滿窗松竹影，雪消並舍鳥烏聲。老來莫道風情減，憶向烟蕪信馬行。
玉笈齋書事二首  其一 陸游
莫笑新霜點鬢鬚，老來却得少工夫。晨占上古連山易，夜對西真五嶽圖。叔夜曾聞高士嘯，孔賓豈待異人呼。眉間喜色誰知得，今日新添火四銖。
玉笈齋書事二首  其二 陸游
雪霽茆堂鐘磬清，晨齋枸杞一杯羮。隠書不厭千回讀，大藥何時九轉成。孤坐月魂寒徹骨，安眠龜息浩無聲。剩分松屑爲山信，明日青城有使行。
記夢 陸游
夢裏都忘困晚途，縱横草疏論遷都。不知盡挽銀河水，洗得平生習氣無。
瀼西 陸游
千載瀼西路，今年著脚行。匆匆衰已具，渺渺恨難平。絕壁猿啼雨，深枝鵲報晴。亦知憂吏責，未忍廢詩情。
山寺 陸游
籃輿送客過江村，小寺無人半掩門。古佛負牆塵漠漠，孤燈照殿雨昏昏。喜投禪榻聊尋夢，懶爲啼猿更斷魂。要識人間盛衰理，岸沙君看去年痕。
蹋磧 陸游
鬼門關外逢人日，蹋磧千家萬家出。竹枝慘戚雲不動，劍氣聨翩日將夕。行人十有八九癭，見慣何曾羞顧影。江邊沽酒沙上臥，峽口月出風吹醒。人生未死信難知，憔悴夔州生鬢絲。何日畫船揺桂檝，西湖却賦探春詩。
寒食 陸游
峽雲烘日欲成霞，瀼水生紋淺見沙。又向蠻方作寒食，強持巵酒對梨花。身如巢燕年年客，心羨游僧處處家。賴有春風能領略，一生相伴遍天涯。
晚晴書事呈同舍 陸游
魚復城邊夕照紅，物華偏解惱衰翁。巴鶯有恨啼芳樹，野水無情入故宫。許國漸疏悲壯志，讀書多忘愧新功。因君共語增惆悵，京洛交遊欲半空。
鄉中每以寒食立夏之間省墳客夔適逢此時悽然感懷二首  其一 陸游
松陰繫馬啟朱扉，粔籹青紅正此時。守墓萬家猶有日，及親三釡永無期。詩成謾寫天涯感，泪盡何由地下知。富貴賤貧俱有恨，此生長廢蓼莪詩。
鄉中每以寒食立夏之間省墳客夔適逢此時悽然感懷二首  其二 陸游
手持緑酒酹蒼苔，今歲何由疋馬來。清泪不隨春雨斷，孤吟欲和暮猿哀。皂貂破弊歸心切，白髮凄涼老境催。誓墓只思長不出，松門日日手親開。
試院春晚 陸游
病思蕭條掩緑罇，閑坊寂歴鎖朱門。故人别久難尋夢，遠客愁多易斷魂。漫漫晚花吹瀼岸，離離春草上宫垣。此生飄泊何時已，家在山陰水際村。
倚闌 陸游
故山未敢說歸期，十口相隨又别離。小雨初收殘照晚，闌干西角立多時。
自詠 陸游
朝衣無色如霜葉，將奈雲安别駕何。鐘鼎山林俱不遂，聲名官職兩無多。低昻未免聞雞舞，慷慨猶能擊筑歌。頭白伴人書紙尾，只思歸去弄烟波。
午興 陸游
漸轉廊腰日，徐來峽口風。飱漿便北客，淖粥稱衰翁。槐晚纖纖緑，榴殘續續紅。責輕仍飽食，三嘆愧無功。
風雨中望峽口諸山奇甚戲作短歌 陸游
白鹽赤甲天下雄，拔地突兀摩蒼穹。凜然猛士舞長劍，空有豪健無雍容。不令氣象少渟滀，常恨天地無全功。今朝忽悟始嘆息，妙處元在烟雨中。太陰殺氣横慘澹，元化變態含空濛。正如奇材遇事見，平日乃與常人同。安得朱樓高百尺，看此疾雨吹横風。
夜坐庭中 陸游
人靜風褰幔，更闌露泫衣。暗窗饑鼠嚙，空廡冷螢飛。歲月背人去，鄉閭何日歸。脱巾還感嘆，殘髮不勝稀。
新蔬 陸游
黄瓜翠苣最相宜，上市登盤四月時。莫擬將軍春薺句，兩京名價有誰知。
初夏懷故山 陸游
鏡湖四月正清和，白塔紅橋小艇過。梅雨晴時插秧鼓，蘋風生處采菱歌。沉迷簿領吟哦少，淹泊蠻荒感慨多。誰謂吾廬六千里，眼中歴歴見漁蓑。
初夏新晴 陸游
曲徑泥新晚照明，小軒纔受一床横。翩翩乳燕穿簾影，蔌蔌新篁解籜聲。藥物屏除知病減，夢魂安穏覺心平。深居不恨無來客，時有山禽自贊名。
定拆號日喜而有作 陸游
小雨如絲落復收，悄無人語但鳴鳩。挽鬚預想諸兒喜，倒指猶爲五日留。滿案堆書惟引睡，侵天圍棘不遮愁。爲農父子長相守，誤計隨人學宦遊。
睡起 陸游
深閉重門謝簿書，日長添得睡工夫。水紋笛簟涼如洗，雲碧紗幮薄欲無。半吐山榴看著子，新來梁燕見將雛。夢回茗椀聊須把，自掃桐陰置瓦爐。
四月二十九日作 陸游
假館猶三日，還家甫四旬。昏眸雲霧隔，衰鬢雪霜新。尊酒雖慵近，囊詩却未貧。但愁門有客，流汗強冠巾。
苦熱 陸游
萬瓦鱗鱗若火龍，日車不動汗珠融。無因羽翮氛埃外，坐覺蒸炊釡甑中。石磵寒泉空有夢，冰壺團扇欲無功。餘威向晚猶堪畏，浴罷斜陽滿野紅。
拆號前一日作 陸游
飄零隨處是生涯，斷梗飛蓬但可嗟。稚子歡迎先入夢，從兵結束待還家。食眠屢失身多病，憂愧相乘髮易華。隔日寄聲爲薄具，石榴應有未開花。
暴雨 陸游
風怒欲掀屋，雨來如決隄。孤燈映窗滅，羈鳥就簷棲。暑令方炎赫，秋聲忽慘凄。傳聞漲江水，已斷瀼東西。
西齋雨後 陸游
香碗灰深微炷火，茶鐺聲細緩煎湯。百年浮世幾人樂，一雨虚齋三日涼。簾外微風斜燕影，池邊殘照斂萱房。紗幮石枕蕭然臥，付與今宵幽夢長。
急雨 陸游
陰雲屯硤口，急雨過城頭。白舫投沙峽，青帘捲市樓。漂揺爭闔户，壅溢共疏溝。抽得驅蠅手，題詩慰旅愁。
晚晴聞角有感 陸游
暑雨初收白帝城，小荷新竹夕陽明。十年塵土青衫色，萬里江山畫角聲。零落親朋勞遠夢，凄涼鄉社負歸耕。議郎博士多新奏，誰致當時魯二生。
夏夜起坐南亭達曉不復寐 陸游
風露青冥近九秋，脫巾扶杖冷颼飀。曲闌影外巴山月，畫角聲中楚塞愁。巢燕並棲高棟穩，潛魚時躍小池幽。悠然坐待江城曉，紅日將昇碧霧浮。
夜登白帝城樓懷少陵先生 陸游
拾遺白髮有誰憐，零落歌詩遍兩川。人立飛樓今已矣，浪翻孤月尚依然。升沉自古無窮事，愚智同歸有限年。此意凄涼誰共語，夜闌鷗鷺起沙邊。
假日書事 陸游
萬里西來爲一饑，坐曹日日汗霑衣。但嫌憂畏妨人樂，不恨疏慵與世違。雕檻迎陽花併發，畫梁避雨燕雙歸。放懷始得閑中趣，下馬何人又叩扉。
林亭書事二首  其一 陸游
吏退林亭夏日長，烏紗白紵自生涼。遶簷密葉帷三面，覆水青萍錦一方。約束蠻僮收藥富，催呼稚子曬書忙。平生幽事還拈起，未覺巴山異故鄉。
林亭書事二首  其二 陸游
期會文書日日忙，偷門聊得臥方床。花藏密葉多時在，風度疏簾特地涼。野艇空懷菱蔓滑，冰盆誰弄藕絲長。角聲喚起東歸夢，十里平湖一草堂。
遊臥龍寺 陸游
曉發魚復走瞿唐，沙頭喚渡倚胡床。峒人爭趁五更市，我亦來追六月涼。殘星欲盡尚歴落，明河已淡餘蒼茫。翻翻林表鴉鵲語，渺渺烟邊鷗鷺行。過江走馬十五里，小寺殘僧真蕞爾。投鞭入門一爲笑，僻陋稱雄有如此。君不見天童徑山金碧浮虚空，千衲梵唄層雲中。
久病灼艾後獨臥有感 陸游
白帝城高暮柝傳，幽窗搔首意蕭然。江邊雲濕初横雁，牆下桐疏不庇蟬。計出火攻傷老病，臥聞鳶墮嘆蠻烟。諸賢好試籌戎策，斂退無心競著鞭。
秋晚病起 陸游
心靜病良已，翛然巾屨輕。灰深地爐暖，日出紙窗明。宿雨全消瘴，新霜賸得晴。井梧殊可念，無葉送秋聲。
秋思 陸游
魚復城邊逢雁飛，白頭覊客恨依依。遠遊眼底故交少，晚歲人間樂事稀。雲重古關傳夜柝，月斜深巷擣秋衣。官閑況是頻移疾，藥鼎熒熒臥掩扉。
一病四十日天氣遂寒感懷有賦 陸游
幽人病起鬢毛殘，硤口樓臺九月寒。暮角又催孤夢斷，早霜初染一林丹。鄉閭乖隔知誰健，懷抱凄涼用底寬。麴米春香雖可醉，瀼西新橘尚餘酸。
登城 陸游
簿領無時了，登臨亦快哉。樓危壓城起，硤迮束江來。病瘴抛書帙，思鄉泥酒杯。天寒水盡落，灩澦已崔嵬。
夔州重陽 陸游
夔州鼓角晚凄悲，恰是幽窗睡起時。但憶社醅挼菊蕋，敢希朝士賜茰枝。山川信美吾廬遠，天地無情客鬢衰。佳日掩門君莫笑，病來紗帽不禁吹。
追懷曾文清公呈趙教授趙近嘗示詩 陸游
憶在茶山聽說詩，親從夜半得玄機。常憂老死無人付，不料窮荒見此奇。律令合時方帖妥，工夫深處却平夷。人間可恨知多少，不及同君叩老師。
謝張廷老司理録示山居詩二首  其一 陸游
憔悴經年客瘴鄉，把君詩卷意差強。古人三語猶嗟賞，況是珠璣滿錦囊。
謝張廷老司理録示山居詩二首  其二 陸游
老覺人間萬事非，但思茆屋映疏籬。秋衾已是饒歸夢，更讀山居二十詩。
秋晴欲出城以事不果 陸游
古人已云不可回，今人日夜歸泉臺。浮生細看只此是，到死自苦何爲哉。矝名飾詐竟一世，忍寒觸熱忘其骸。不令金樽映翠杓，坐待白骨生蒼苔。清秋九月瘴如洗，白鹽千仞高崔嵬。荒庭落葉不可掃，惟有樷菊爭先開。瀼西黄柑霜落爪，溪口赤梨丹染腮。熊肪玉潔美香飯，鮓臠花糝宜新醅。南窗病起亦蕭散，甚欲往探城西梅。一官底處不敗意，正用此時持事來。
南窗 陸游
流落逢知少，疏慵迕俗多。悶拈如意舞，狂叩唾壺歌。巴酒禁愁得，金丹奈老何。南窗好風月，聊復此婆娑。
遣興 陸游
酒量愁翻減，詩聲老轉低。日高羮馬齒，霜冷駕雞栖。已判功名迕，寜論簿領迷。賴無權入手，軟弱實如泥。
九月三十日登城門東望悽然有感 陸游
減盡腰圍白盡頭，經年作客向夔州。流離去國歸無日，瘴癘侵人病過秋。菊蕋殘時初把酒，雁行横處更登樓。蜀江朝暮東南注，我獨胡爲淹此留。
初冬野興 陸游
關北關南霜露寒，瀼東瀼西山谷盤。簟紋細細吹殘水，黿背時時出小灘。衰髮病來無復緑，寸心老去尚如丹。逆胡未滅時多事，却爲無才得少安。
東屯呈同遊諸公 陸游
十月霜雕楓樹林，清溪白石稱幽尋。按行老子誅茆地，惆悵孤臣許國心。走馬平沙嫌路近，傳杯小閣喜寒侵。也思試索梅花笑，凍蕊疏疏欲不禁。
别王伯高 陸游
冷落何人肯見尋，斷弦塵匣愧知音。傾家釀酒猶嫌少，入海求詩未厭深。薄宦簿書常衮衮，中年光景易駸駸。香匳贈别非無意，共約跏趺看此心。
書驛壁二首  其一 陸游
猿叫鋪前雪欲作，鬼門關頭路正惡。泥深三尺馬蹄弱，霜厚一寸客衣薄。朝行過棧暮渡笮，夜投破驛火煜爚。人生但要無媿怍，萬里竄身元不錯。
書驛壁二首  其二 陸游
峽中山多甲天下，萬嶂千峰通一罅。峒民無地習耕稼，射麋捕虎連晝夜。女兒薄命天不借，青燈獨宿江邊舍。黎明賣薪勿悲吒，女生豈有終不嫁。
醉中到白崖而歸 陸游
醉眼朦朧萬事空，今年痛飲瀼西東。偶呼快馬迎新月，却上輕輿御晚風。行路八千常是客，丈夫五十未稱翁。亂山缺處如横綫，遥指孤城翠靄中。
十二月十九日晚巫山送客歸回望西寺小閣縹緲可愛遂與趙郭二教授同遊抵夜乃還楚鄉偶得長句呈二君 陸游
送客沙頭落日催，遥看重閣更同來。清尊與悶都傾盡，倦馬和詩總勒回。憔悴遠遊悲騎省，豪華前事記章臺。歸時燈火參差晚，自脱征衣拂帽埃。
飯三折鋪鋪在亂山中 陸游
平生愛山每自嘆，舉世但覺山可玩。皇天憐之足其願，著在荒山更何怨。南窮閩粤西蜀漢，馬蹏幾歴天下半。山横水掩路欲斷，崔嵬可陟流可亂。春風桃李方漫漫，飛棧凌空又奇觀。但令身健能強飯，萬里只作遊山看。
小市 陸游
小市門前沙作堤，杏花雖落不霑泥。客心尚壯身先老，江水方東我獨西。蹔憩軒窗仍汛掃，遠遊書劍亦提攜。子規應笑飄零慣，故傍茆簷盡意啼。
酒無獨飲理 陸游
酒無獨飲理，常恨欠佳客。忽得我輩人，豈計晨與夕。少年事虚名，歲月駒過隙。自從老大來，一日亦可惜。糟丘未易辦，小計且千石。頺然置萬事，天地爲幕帟。人生如刀礪，磨盡要有日。不須荷鍤隨，況問幾兩屐。
畏虎 陸游
滑路滑如苔，澀路澀若梯。更堪都梁下，一雪三日泥。泥深尚云可，委身餓虎蹊。心寒道上迹，魄碎茆葉低。常恐不自免，一死均猪雞。老馬亦甚畏，愶愶不敢嘶。吾聞虎雖暴，未嘗窺汝棲。孤行暮不止，取禍非排擠。彼讒實有心，平地生溝谿。哀哉馬新息，薏苡成珠犀。
戲題 陸游
走馬平欺刺繡坡，放船横截亂絲渦。從來倚箇心平穩，遇險方知得力多。
蟠龍瀑布 陸游
遠望紛珠纓，近觀轉雷霆。人言水出奇，意使行人驚。人驚我何得，定非水之情。水亦有何情，因物以賦形。處高勢趨下，豈樂與石爭。退之亦隘人，強言不平鳴。古來賢達士，初亦願躬耕。意氣或感激，邂逅成功名。
題梁山軍瑞豐亭 陸游
我行都梁窘風雪，史君喜事能留客。瑞豐亭上一尊酒，渺渺郊原水初白。峽中地褊常苦貧，政令愈簡民愈淳。本來無事只畏擾，擾者才吏非庸人。都梁之民獨無苦，須晴得晴雨得雨。史君心愛稼如雲，時上斯亭按歌舞。歌闌舞罷史君醉，父老羅拜豐年賜。聖朝尚實抑虚文，縱産芝房非上瑞。
馬上 陸游
殘年流轉似萍根，馬上傷春易斷魂。烘暖花無經日蕊，漲深水過去年痕。迷行每問樵夫路，投宿時敲竹寺門。不信太平元有象，牛羊點點散烟村。
鄰山縣道上作 陸游
微雨晴時出驛門，亂鶯啼處過江村。挽花醉袖霑餘馥，迎日征鞍借小温。客路一身真吊影，故園萬里欲招魂。鬢毛無色心猶壯，藉草悲歌對酒尊。
鄰水延福寺早行 陸游
化蝶方酣枕，聞雞又著鞭。亂山徐吐日，積水遠生烟。淹泊真衰矣，登臨獨惘然。桃花應笑客，無酒到愁邊。
岳池農家 陸游
春深農家耕未足，原頭叱叱兩黄犢。泥融無塊水初渾，雨細有痕秧正緑。緑秧分時風日美，時平未有差科起。買花西舍喜成婚，持酒東鄰賀生子。誰言農家不入時，小姑畫得城中眉。一雙素手無人識，空村相喚看繅絲。農家農家樂復樂，不比市朝爭奪惡。宦遊所得真幾何，我已三年廢東作。
過廣安吊張才叔諫議 陸游
春風疋馬過孤城，欲吊先賢涕已傾。許國肺肝知激烈，照人眉宇尚崢嶸。中原成敗寜非數，後世忠邪自有評。嘆息知人真未易，流芳遺臭盡書生。
果州驛 陸游
驛前官路堠纍纍，嘆息何時送我歸。池館鶯花春漸老，窗扉燈火夜相依。孤鸞怯舞愁窺鏡，老馬貪行強受鞿。到處風塵常撲面，豈惟京洛化人衣。
留樊亭三日王覺民檢詳日攜酒來飲海棠下比去花亦衰矣二首  其一 陸游
留落猶能領物華，名園又作醉生涯。何妨海內功名士，共賞人間富貴花。
留樊亭三日王覺民檢詳日攜酒來飲海棠下比去花亦衰矣二首  其二 陸游
石衛尉家錦步障，移在樊家園館中。醉到花殘呼馬去，聊將俠氣壓春風。
柳林酒家小樓 陸游
桃花如燒酒如油，緩轡郊原當出遊。微倦放教成午夢，宿酲留得伴春愁。遠途始悟乾坤大，晚節偏驚歲月遒。記取晴明果州路，半天高柳小青樓。
南池 陸游
二月鶯花滿閬中，城南搔首立衰翁。數莖白髮愁無那，萬頃蒼池事已空。陂復豈惟民食足，渠成終助霸圖雄。眼前碌碌誰知此，漫走樷祠乞歲豐。
唐長慶中南池新亭碑在漢高帝廟側亭已失所在矣 陸游
池廢新亭亦已無，遺碑半滅臥春蕪。文章綺靡雖非古，今代詞人不辦渠。
聞杜鵑戲作絕句 陸游
半世羈遊厭路岐，憑鞍日日數歸期。勞君樹杪丁寜語，似勸饑人食肉糜。
鼓樓鋪醉歌 陸游
書生迫饑寒，一飽輕三巴。三巴未云已，北首趨褒斜。匆匆出門去，裘馬不復華。短帽障赤日，烈風吹黄沙。俶裝先晨雞，投鞭後昏鴉。壯哉利閬間，崖谷何谽谺。地荒多牧卒，往往聞蘆笳。我行春未動，原野今無花。稚子入旅夢，挽鬚勸還家。起坐不能寐，愁腸如轉車。四方丈夫事，行矣勿咨嗟。
登慧照寺小閣 陸游
少年富貴已悠悠，老大功名定有不。歲月消磨閲亭傳，山川遼邈弊衣裘。殺身有地初非惜，報國無時未免愁。局促每思舒望眼，雖非吾土強登樓。
春雨 陸游
江頭一夜雨，曉路無新花。我今爲陳人，感此重嘆嗟。羲和挾兩曜，疾走不可遮。古今俛仰間，那暇惜物華。
風雨中過龍洞閣 陸游
飄然醉袖怒人扶，箇裏何曾有畏塗。卷地黑風吹慘澹，半天朱閣插虚無。闌邊歸鶴如爭捷，雲表飛仙定可呼。莫怪衰翁心膽壯，此身元是一枯株。
驛舍海棠已過有感 陸游
凄涼古驛官道傍，朱門沈沈春日長。暄妍光景老海棠，顛風吹花滿空廊。物生榮顇固其常，惜哉無與持一觴。遊蜂戲蝶空自忙，豈知美人在西廂。我雖已老猶能狂，竚立爲爾悲容光。盛時不遇誠可傷，零落逢知更斷腸。
籌筆驛 陸游
運籌陳迹故依然，想見旌旗駐道邊。一等人間管城子，不堪譙叟作降牋。
嘉川鋪遇小雨景物尤奇 陸游
一春客路厭風埃，小雨山行亦樂哉。危棧巧依青嶂出，飛花併下緑巖來。面前雲氣翔孤鳯，脚底江聲轉疾雷。堪笑書生輕性命，每逢險處更徘徊。
老君洞 陸游
丹鳯樓頭語未終，崎嶇蜀道復相逢。太清宫闕俱煨燼，豈亦南來避賊鋒。
大安病酒留半日王守復來招不往送酒解酲因小飲江月館 陸游
江驛春酲半日留，更煩送酒爲扶頭。柳花漠漠嘉陵岸，别是天涯一段愁。
金牛道中遇寒食 陸游
乍换春衫一倍輕，況逢寒食十分晴。鶯穿驛樹惺愡語，馬過溪橋蹀躞行。畫柱綵繩喧笑樂，豔粧麗服角鮮明。誰知此日金牛道，非復當時鐵馬聲。
曉發金牛 陸游
客枕何時穏，匆匆又束裝。快晴生馬影，新暖坼花房。沮水春流緑，嶓山曉色蒼。阿瞞狼狽地，千古有遺傷。
山南行 陸游
我行山南已三日，如繩大路東西出。平川沃野望不盡，麥隴青青桑鬱鬱。地近函秦氣俗豪，鞦韆蹴鞠分朋曹。苜蓿連雲馬蹄健，楊柳夾道車聲高。古來歴歴興亡處，舉目山川尚如故。將軍壇上冷雲低，丞相祠前春日暮。國家四紀失中原，師出江淮未易吞。會看金鼓從天下，却用關中作本根。
南鄭馬上作 陸游
南鄭春殘信馬行，通都氣象尚崢嶸。迷空遊絮憑陵去，曵綫飛鳶跋扈鳴。落日斷雲唐闕廢，淡烟芳草漢壇平。猶嫌未豁胸中氣，目斷南山天際横。
和高子長參議道中二絕  其一 陸游
梁州四月晚鶯啼，共憶扁舟罨畫谿。莫作世間兒女態，明年萬里駐安西。
和高子長參議道中二絕  其二 陸游
豐年食少厭兒啼，覓得微官落五谿。大似無家老禪衲，打包還度棧雲西。
次韵張季長題龍洞 陸游
我昔謁紫皇，翳鳯驂虬龍。俯不見塵世，浩浩萬里空。謫墮尚遠遊，忽到漢始封。西望接蜀道，北顧連秦中。壯哉形勝區，有此蜿蜒宫。雷霆自鞺鞳，環玦亦璁瓏。石屋如建章，萬户交相通。來者各有得，盡取知無從。憑高三嘆息，自古幾英雄。老我文字衰，揮毫看諸公。
次韵子長題吳太尉雲山亭 陸游
參謀健筆落縱横，太尉清罇賞快晴。文雅風流雖可愛，關中遺虜要人平。
送劉戒之東歸 陸游
去國三年恨未平，東城況復送君行。難憑魂夢尋言笑，空向除書見姓名。殘日半竿斜谷路，西風萬里玉關情。蘭臺粉署朝回晚，肻記麤官數寄聲。
周元吉蟠室詩 陸游
天下有廣居，非阿房建章。賔餞日及月，闔闢陰與陽。山川坦然平，何者爲藩牆。孔公暨瞿聃，同坐此道塲。哀哉世日隘，肝膽分界疆。蹙縮戰蝸角，崎嶇走羊腸。周先早得道，所證非復常。小室古城隅，宛如野僧房。能容人天衆，雜沓來燒香。三萬二千人，各據獅子床。實際正如此，切忌錯商量。須彌芥子話，今夕當舉揚。
送范西叔赴召二首  其一 陸游
天涯流落過重陽，楓葉揺丹已著霜。衰病強陪蓮幕客，凄涼又送石渠郎。杜陵雁下悲徂歲，笠澤魚肥夢故鄉。便恐從今長隔濶，舊交新貴例相忘。
送范西叔赴召二首  其二 陸游
欲駕征車勸小留，南山南畔更逢秋。數聲過雁催行色，一醆昏燈話别愁。自昔文章關治道，即今臺閣要名流。白頭尚作書癡在，剩乞朱黄與校讐。
寄鄧公壽 陸游
高標瑶樹與瓊林，靈府清寒出苦吟。海內十年求識面，江邊一見即論心。紛紛俗子常成市，亹亹微言孰賞音。聞道南池梅最早，要君攜手試同尋。
簡章德茂 陸游
殊方邂逅豈無緣，世事多乖復悵然。造物無情吾輩老，古人不死此心傳。冷雲黯黯朝横棧，紅葉蕭蕭夜滿船。箇裏約君同著句，不應輸與灞橋邊。
自三泉泛嘉陵至利州 陸游
日日邅途處處詩，書生活計絕堪悲。江雲垂地灘風急，一似前年上硤時。
木瓜鋪短歌 陸游
鼓樓坡前木瓜鋪，歲晚悲辛利州路。當車礧礧石如屋，百里夷途無十步。溪橋缺斷水齧沙，崖腹崩頺風拔樹。虎狼妥尾擇肉食，狐狸竪毛啼日莫。冢丘短草聲窸窣，往往精靈與人遇。我生胡爲忽在此，正坐一饑忘百慮。五更出門寒裂面，半夜燎衣泥滿袴。妻孥八月離夔州，寄書未到今何處。餘年有幾百憂集，日夜朱顔不如故。即今臺省盛諸賢，細思寜是儒冠誤。
夜抵葭萌惠照寺寓榻小閣 陸游
亭驛驅馳髀肉消，故山歸夢愈迢迢。夜行觸尉那能避，旦過隨僧不待招。雨後風雲猶慘澹，霜前草木已蕭條。衰遲事事非平日，醉裏題詩亦復聊。
太息二首  其一 陸游
太息重太息，吾行無終極。冰霜迫殘歲，鳥獸號落日。秋砧滿孤村，枯葉擁破驛。白頭鄉萬里，墮此虎豹宅。道邊新食人，膏血染草棘。平生鐵石心，忘家思報國。即今冒九死，家國兩無益。中原久喪亂，志士泪横臆。切勿輕書生，上馬能擊賊。
太息二首  其二 陸游
凄凄復凄凄，山路窮攀躋。僕病臥草間，馬困聲酸嘶。脱兔截道奔，窮狖上樹啼。崩湍一何哀，下落萬仞谿。昏黑投孤戍，洗我衣上泥。下愚不可遷，大惑終身迷。仕宦十五年，曾不飽糠粞。客路少睡眠，月白聞號雞。欲行且復止，虎來茆葉低。
閬中作二首  其一 陸游
殘年作客遍天涯，下馬長亭便似家。三疊凄涼渭城曲，數枝閑澹閬中花。襞牋授管相逢晚，理鬢熏衣一笑譁。俱是邯鄲枕中夢，墜鞭不用憶京華。
閬中作二首  其二 陸游
挽住征衣爲濯塵，閬州齋釀絕芳醇。鶯花舊識非生客，山水曾遊是故人。遨樂無時冠巴蜀，語音漸正带咸秦。平生賸有尋梅債，作意城南看小春。
遊錦屏山謁少陵祠堂 陸游
城中飛閣連危亭，處處軒窗臨錦屏。涉江親到錦屏上，却望城郭如丹青。虚堂奉祠子杜子，眉宇高寒照江水。古來磨滅知幾人，此老至今元不死。山川寂寞客子迷，草木揺落壯士悲。文章垂世自一事，忠義凛凛令人思。夜歸沙頭雨如注，北風吹船横半渡。亦知此老憤未平，萬竅爭號泄悲怒。
仙魚鋪得仲高兄書 陸游
病酒今朝載臥輿，秋雲漠漠雨疏疏。閬州城北仙魚鋪，忽得山陰萬里書。
自閬復還漢中次益昌 陸游
北首褒斜又幾程，驕雲未放十分晴。馬經斷棧危無路，風掠枯茆颯有聲。季子貂裘端已弊，吳中菰菜正堪烹。朱顔漸改功名晚，擊筑悲歌一再行。
驛亭小憩遣興 陸游
淡日微雲共陸離，曲闌危棧出參差。老松臨道閲千載，杜宇號山連四時。漢水東流那有極，秦關北望不勝悲。郵亭下馬開孤劍，老大功名頗自期。
再過龍洞閣 陸游
天險龍門道，霜清客子遊。一笻緣絕壁，萬仞俯洪流。著脚初疑夢，回頭始欲愁。危身無補國，忠孝兩堪羞。
自笑 陸游
自笑謀生事事疏，年來錐與地俱無。平章春韭秋菘味，拆補天吳紫鳯圖。食肉定知無骨相，珥貂空自誑頭顱。惟餘數卷殘書在，破篋蕭然笑獠奴。
三泉驛舍 陸游
殘鐘斷角度黄昏，小驛孤燈早閉門。霜氣峭深摧草木，風聲浩蕩卷郊原。故山有約頻回首，末路無歸易斷魂。短鬢蕭蕭不禁白，強排幽恨近清罇。
嘉川鋪得檄遂行中夜次小柏 陸游
黄旗傳檄趣歸程，急服單裝破夜行。肅肅霜飛當十月，離離斗轉欲三更。酒消頓覺衣裘薄，驛近先看炬火迎。渭水函關元不遠，著鞭無日涕空横。
歸次漢中境上 陸游
雲棧屏山閲月遊，馬蹄初喜蹋梁州。地連秦雍川原壯，水下荆楊日夜流。遺虜孱孱寜遠略，孤臣耿耿獨私憂。良時恐作他年恨，大散關頭又一秋。
沔陽夜行 陸游
夜發沔陽驛，坡陁岡阜重。月斜欹帽影，霜重濕裘茸。野岸鳴枯葉，烟林度曉鐘。梁州明日到，一笑解衰容。
道中累日不肉食至西縣市中得羊因小酌 陸游
門外倚車轅，頺然就醉昏。棧餘羊絕美，壓近酒微渾。一洗窮邊恨，重招去國魂。客中無晤語，燈燼爲誰繁。
初離興元 陸游
夢裏何曾有去來，高城無奈角聲哀。連林秋葉吹初盡，滿路寒泥蹋欲開。笠澤決歸猶小憩，錦城未到莫輕回。炊菰斫膾明年事，却憶斯遊亦壯哉。
自興元赴官成都 陸游
平生無遠謀，一飽百念已。造物戲饑之，聊遣行萬里。梁州在何處，飛蓬起孤壘。憑高望杜陵，烟樹略可指。今朝忽夢破，跋馬臨漾水。此生均是客，處處皆可死。劍南亦何好，小憩聊爾爾。舟車有通塗，吾行良未止。
書事 陸游
生長江湖狎釣船，跨鞍塞上亦前緣。雲埋廢苑呼鷹處，雪暗荒郊射虎天。醪酒芳醇偏易醉，胡羊肥美了無羶。楊州雖有東歸日，閉置車中定悵然。
雨中過臨溪古堠 陸游
道邊相送驛邊迎，水隔山遮似有情。歲晚無聊莫相笑，君方雨立我泥行。
南沮水道中 陸游
磑舍臨湍瀨，罾船聚小潭。山形寒漸瘦，雪意暮方酣。久客情懷惡，頻來道路諳。家山空悵望，無夢到江南。
長木晚興 陸游
沮水嶓山名古今，聊將行役當登臨。斷橋烟雨梅花瘦，絕磵風霜槲葉深。末路清愁常衮衮，殘冬急景易駸駸。故巢東望知何處，空羨歸鴉解滿林。
遣興 陸游
貂裘破弊色凄涼，塞上歸來路更長。老驥嘶鳴常伏櫪，寒龜藏縮正支床。雕零客路新霜鬢，掃灑先師舊草堂。九折阪頭休絕嘆，世間何地不羊腸。
長木夜行抵金堆市 陸游
夜行長木村，重霧雜零雨。濕螢粘野蔓，寒犬吠雲塢。道壞交細泉，亭廢立遺堵。時時過農家，燈火照鳴杼。嗟予獨何事，無歲得安處。即今窮谷中，性命寄豺虎。三更投小市，買酒慰羈旅。高詠東山詩，悵望懷往古。
赴成都泛舟自三泉至益昌謀以明年下三峽 陸游
詩酒清狂二十年，又摩病眼看西川。心如老驥常千里，身似春蠶已再眠。暮雪烏奴停醉帽，秋風白帝放歸船。飄零自是關天命，錯被人呼作地仙。
壬辰十月十三日自閬中還興元遊三泉龍門十一月二日自興元適成都復攜兒曹往遊賦詩 陸游
勝地惜輕别，短笻成後遊。門呀一境異，木落四山秋。野鴿翔深竇，蟠蛟擅古湫。棧危縈峭壁，橋逈跨奔流。白雨穿林至，腥風卷地浮。真成起衰病，不但洗孤愁。登陟知難再，吟哦爲小留。回頭即萬里，雪滿戴谿舟。
予行蜀漢間道出潭毒關下每憩羅漢院山光軒今復過之悵然有感 陸游
山光軒上幾閑遊，潭毒關前又小留。麥隴雪苗寒剡剡，柘林風葉莫颼颼。馬行劍閣從今始，門泊吳船亦已謀。醉眼每嫌天地迮，盡將萬里著吾愁。
棧路書事 陸游
危閣聞鈴馱，湍流見磑船。汲江人負盎，騎馬客蒙氊。梨美來秦地，橙香接楚天。癡頑殊耐事，隨處一欣然。
雪晴行益昌道中頗有春意 陸游
杜陵雁下歲將殘，疋馬西遊雪擁關。憔悴敢忘雙闕路，淹遲遍看兩川山。春回柳眼梅鬚裏，愁在鞭絲帽影間。安得黄金成大藥，爲人千載駐頺顔。
思歸引 陸游
善泅不如穩乘舟，善騎不如謹持轡。妙於服食不如寡欲，工於揣摩不如省事。在天有命誰得逃，在我無求直差易。散人家風脫糾纏，烟蓑雨笠全其天。蒓絲老盡歸不得，但坐長饑須俸錢。此身不堪阿堵役，寜待秋風始投檄。山林聊復取熊掌，仕宦真當棄雞肋。錦城小憩不淹遲，即是輕舠下硤時。那用更爲麟閣夢，從今正有鹿門期。
誌公院在劍門東五里院東石壁間有若僧負杖者杖端髣髴有刀尺拂子之狀 陸游
江東爭奪纏妖祲，哀哉斯民亂方甚。錦幪老人蓋古佛，現身爲作大慈蔭。蕭翁八十尚兒癡，旛蓋鍾螺閙中禁。當時此老黙笑渠，大法棟梁身獨任。杖頭示人三轉語，開口喪身如飲鴆。紛紛放弑但可憐，何曾爲汝陳符讖。
劍門道中遇微雨 陸游
衣上征塵雜酒痕，遠遊無處不消魂。此身合是詩人未，細雨騎驢入劍門。
劍門關 陸游
劍門天設險，北鄉控函秦。客主固殊勢，存亡終在人。棧雲寒欲雨，關柳暗知春。羈客垂垂老，憑高一愴神。
劍門城北回望劍關諸峰青入雲漢感蜀亡事慨然有賦 陸游
自昔英雄有屈信，危機變化亦逡巡。陰平窮宼非難禦，如此江山坐付人。
丹芝行 陸游
劍山峨峨插穹蒼，千林萬谷蟠其陽。大丹九轉古所藏，靈芝三秀夜吐光。如火非火森有芒，朝陽欲升尚煌煌。何由劚取换肝腸，往駕素虬朝紫皇。
過武連縣北柳池安國院煮泉試日鑄顧渚茶院有二泉皆甘寒傳云唐僖宗幸蜀在道不豫至此飲泉而愈賜名報國靈泉云三首  其一 陸游
滴瀝珠璣翠壁間，遭時曾得奉龍顔。欄傾甃缺無人管，滿院松風晝掩關。
過武連縣北柳池安國院煮泉試日鑄顧渚茶院有二泉皆甘寒傳云唐僖宗幸蜀在道不豫至此飲泉而愈賜名報國靈泉云三首  其二 陸游
行殿凄涼迹已陳，至今父老記南巡。一泓寒碧無今古，付與閑人作主人。
過武連縣北柳池安國院煮泉試日鑄顧渚茶院有二泉皆甘寒傳云唐僖宗幸蜀在道不豫至此飲泉而愈賜名報國靈泉云三首  其三 陸游
我是江南桑苧家，汲泉閑品故園茶。只應碧缶蒼鷹爪，可壓紅囊白雪芽。
宿武連縣驛 陸游
平日功名浪自期，頭顱到此不難知。宦情薄似秋蟬翼，鄉思多於春繭絲。野店風霜俶裝早，縣橋燈火下程遲。鞭寒熨手戎衣窄，忽憶南山射虎時。
初入西州境述懷 陸游
我無飛仙術，御氣周八極。寸步常依人，艱哉萬里役。自行劍關南，大道平如席。日高徐駕車，薄暮亦兩驛。及兹山愈遠，原野若加闢。茂樹冬不凋，寒花晚猶拆。昔我卜遠遊，至蜀龜輒食。弛裝有定處，嗚呼豈人力。頗傳岷山下，清淑無癘疫。士風尚豪舉，意氣喜遠客。薪米家可求，借書亦易得。思吳雖不忘，所願少休息。吾聞右達人，雅志在山澤。豈無及物心，但恨俗褊迫。攬德雖成留，引去常勇決。駭機滿人間，著脚無上策。
綿州魏成縣驛有羅江東詩云芳草有情皆礙馬好雲無處不遮樓戲用其韵 陸游
老夫乘興忽西遊，遠跨秦吳萬里秋。尊酒登臨遍山寺，歌辭散落滿江樓。孤城木葉蕭蕭下，古驛灘聲㶁㶁流。未許詩人誇此地，茂林修竹憶吾州。
即事 陸游
渭水岐山不出兵，却攜琴劍錦官城。醉來身外窮通小，老去人間毁譽輕。捫蝨雄豪空自許，屠龍工巧竟何成。雅聞岷下多區芋，聊試寒爐玉糝羮。
青村寺 陸游
十年淹泊望修門，臨水登山幾斷魂。短鬢星星身欲老，小樓微月宿青村。
行綿州道中 陸游
三年客江硤，萬死脱魚黿。平地從今始，窮塗敢復論。園畦棋局整，坡壟海濤翻。瘦犢應多恨，泥塗伏短轅。
越王樓二首  其一 陸游
上盡江邊百尺樓，倚欄極目莫江秋。未甘便作衰翁在，兩脚猶堪蹋九州。
越王樓二首  其二 陸游
蒲萄酒緑似江流，夜燕唐家帝子樓。約住筦絃呼羯鼓，要渠打散醉中愁。
東津 陸游
歲暮涪江水歸壑，白沙渺然石犖确。蜀天常燠少雪霜，緑樹青林不揺落。闌干詰曲臨官道，烟靄參差望城郭。打魚斫膾修故事，豪竹哀絲奉歡樂。樂莫樂於新相知，美人一笑回春姿。四方本是丈夫事，安用一生無别離。
東山 陸游
今日之集何佳哉，入關劇飲始此回。登山正可小天下，跨海何用尋蓬萊。青天肯爲陸子見，妍日似趣梅花開。有酒如涪緑可愛，一醉直欲空千罍。駞酥鵝黄出隴右，熊肪玉白黔南來。眼花耳熱不知夜，但見銀燭高花摧。京華故人死太半，歡極往往潛生哀。聊將豪縱壓憂患，鼓吹動地聲如雷。
綿州録參廳觀姜楚公畫鷹少陵爲作詩者 陸游
我來訪古涪之濱，不辭百罔冀一真。走馬朝尋海椶館，斫膾夜醉魴魚津。越王高樓亦已換，俯仰今古堪悲辛。督郵官舍最卑陋，棟撓楹腐知幾春。巋然此壁獨亡恙，老槎勁翮完如新。向來劫火何自免，叱呵守護疑有神。妖狐九尾穴中國，共置不問如越秦。天時此物合致用，下韝指呼端在人。會當原野灑毛血，坐令萬里清烟塵。老眼還憂不及見，詩成肝膽空輪囷。
羅江驛翠望亭讀宋景文公詩 陸游
撲馬征塵拂不開，高亭欹帽一徘徊。蜀山地暖稀逢雪，閏歲春遲未見梅。陂水近人無鷺下，烟林藏寺有鐘來。宋公出牧曾題壁，錦段雖殘試剪裁。
鹿頭關過龐士元廟 陸游
士元死千載，凄惻過遺祠。海內常難合，天心豈易知。英雄今古恨，父老歲時思。蒼蘚無情極，秋來滿斷碑。
遊漢州西湖 陸游
房公一跌樷衆毁，八年漢州爲刺史。遶城鑿湖一百頃，島嶼曲折三四里。小庵靜院穿竹入，危榭飛樓壓城起。空濛烟雨媚松楠，顛倒風霜老葮葦。日月苦長身苦閑，萬事不理看湖水。向來愛琴雖一癖，觀過自足知夫子。畫船載酒凌湖光，想公樂飲千萬場。嘆息風流今未泯，兩川名醖避鵝黄。
嚴君平卜臺 陸游
先生久已蛻氛埃，道上猶傳舊卜臺。乞得寒泉濯肝肺，真成萬里不虚來。
梅花 陸游
家是江南友是蘭，水邊月底怯新寒。畫圖省識驚春早，玉笛孤吹怨夜殘。冷淡合教閑處著，清臞難遣俗人看。相逢剩作樽前恨，索笑情懷老漸闌。
拜張忠定公祠二十韵 陸游
張公世外人，與蜀偶有緣。天將靖蜀亂，生公在人間。厥初大盜興，樂禍迭相挻。天子輟玉食，貴臣擁戎旃。生殺出喜怒，死者常差肩。公曰此何哉，從之吾欺天。河流觸地軸，砥柱屹不遷。脅從盡縱捨，飛章交帝前。上意竟開悟，至仁勝兇殘。貴臣不極賞，追還黜其權。安危關社稷，豈惟蜀民全。後來有阿童，握兵事開邊。晚策睦州功，上公珥金蟬。勢張不可禦，北鄉挑幽燕。神京遂丘墟，迄今天步艱。時無忠定公，孰能折其姧。我來拜遺祠，喬木含蒼烟。死者不可作，愀然衰涕澘。憤切感虜禍，慷慨思公賢。春秋送迎神，誰爲歌此篇。
成都歲暮始微寒小酌遣興 陸游
革带頻移紗帽寬，茶鐺欲熟篆香殘。疏梅已報先春信，小雨初成十月寒。身似野僧猶有髮，門如村舍強名官。鼠肝蟲臂元無擇，遇酒猶能罄一歡。
再賦梅花 陸游
老來愛酒賸狂顛，況復梅花到眼邊。不怕幽香妨靜觀，正須疏影伴癯仙。松筠共嘆冰霜晚，桃李從教雨露偏。此去西湖八千里，破愁一笑得無緣。
登塔 陸游
冷官無一事，日日得閑遊。壯哉千尺塔，攝衣上上頭。眼力老未減，足疾新有瘳。幸兹濟勝具，俯仰隘九州。雪山西北横，大江東南流。畫棟雲氣涌，鐵鐸風聲遒。旅懷忽惻愴，涕下不能收。十年辭象魏，萬里懷松楸。仰視去天咫，絕叫當聞不。帝閽守虎豹，此計終悠悠。
先主廟次唐貞元中張儼詩韵三首  其一 陸游
猾賊挾至尊，天命矜在已。豈知高帝業，煌煌漢中起。
先主廟次唐貞元中張儼詩韵三首  其二 陸游
吳蜀本脣齒，悲哉乃連兵。盡銳下三峽，誰使復兩京。
先主廟次唐貞元中張儼詩韵三首  其三 陸游
洛陽化爲灰，棘生銅駞陌。討賊志不成，父老泣陵柏。
睡起書事 陸游
京華豪飲釂千鍾，濯錦江邊怯酒濃。烈士壯心雖未減，狂奴故態有誰容。折梅著句聊排悶，閉户焚香剩放慵。午枕如雷君莫怪，西風吹夢過吳松。
西郊尋梅 陸游
西郊梅花矜絕豔，走馬獨來看不厭。似羞流落蒙市塵，寜墮荒寒傍茆店。翛然自是世外人，過去生中差一念。淺顰常鄙桃李學，獨立不容鶯蝶覘。山礬水仙晚角出，大是春秋吳楚僭。餘花豈無好顔色，病在一俗無由砭。朱欄玉砌渠有命，斷橋流水君何欠。嗟余相與頗同調，身客劍南家在剡。凄涼萬里歸無日，蕭颯二毛衰有漸。尚能作意晚相從，爛醉不辭杯瀲灩。
分韵作梅花詩得東字 陸游
淺寒籬落清霜後，疏影池塘淡月中。北客同春俱稅駕，南枝與我兩飄蓬。從來遇酒千鍾少，此外評花四海空。惟恨廣平風味減，坐看徐庾擅江東。
宇文子友聞予有西郊尋梅詩以詩借觀次其韵 陸游
拾遺遺跡付緇郎，槁葉凝塵欲滿堂。已恨罇罍孤勝餞，更堪風雨病幽芳。蘭蓀千古有同調，蜂蝶一春空自忙。馬上得詩歸絕嘆，故園三徑久成荒。
海棠 陸游
誰道名花獨故宫，東城盛麗足爭雄。横陳錦障闌干外，盡吸紅雲酒醆中。貪看不辭持夜燭，倚狂直欲擅春風。拾遺舊詠悲零落，瘦損腰圍擬未工。
簡南禪勤長老 陸游
宦遊處處是君恩，歸去無期莫更論。眼正修行新有力，心空憂患已無根。缽盂分我雲堂飯，拄杖敲君竹院門。屈宋向來堪一笑，故鄉何戀更招魂。
和譚德稱送牡丹二首  其一 陸游
洛陽春色擅中州，檀暈鞓紅總勝流。憔悴劍南人不管，問渠情味似儂不。
和譚德稱送牡丹二首  其二 陸游
吾生何拙亦何工，憂患如山一笑空。猶有餘情被花惱，醉搔華髮倚屏風。
初到蜀州寄成都諸友 陸游
流落天涯鬢欲絲，年來用短始能奇。無材藉作長閑地，有懣留爲劇飲資。萬里不通京洛夢，一春最負牡丹時。襞牋報與諸公道，罨畫亭邊第一詩。
自蜀州暫還成都奉簡諸公 陸游
不染元規一點塵，行歌偶到錦江濵。淋漓詩酒無虚日，判斷鶯花又過春。客路柳陰初墮絮，還家梅子欲生仁。更須作意勤相過，要信年光屬散人。
摩訶池 陸游
摩訶古池苑，一過一消魂。春水生新漲，烟蕪没舊痕。年光走車轂，人事轉萍根。猶有宫梁燕，衘泥入水門。
三月十七日夜醉中作 陸游
前年膾鯨東海上，白浪如山寄豪壯。去年射虎南山秋，夜歸急雪滿貂裘。今年摧頹最堪笑，華髮蒼顔羞自照。誰知得酒尚能狂，脫帽向人時大叫。逆胡未滅心未平，孤劍床頭鏗有聲。破驛夢回燈欲死，打窗風雨正三更。
嘉祐院觀壁間文湖州墨竹 陸游
石室先生筆有神，我來拂拭一酸辛。敗牆慘澹欲無色，老氣森嚴猶逼人。慣閲冰霜元耐久，恥隨兒女更爭春。紛紛可笑空摹擬，爾輩毫端萬斛塵。
春晚書懷三首  其一 陸游
吹盡郊原萬點紅，燕梁考室亦匆匆。老來偏覺歲華速，客裏忽驚春事空。病有藥方傳肘後，懶無詩句付囊中。歸心日夜隨江水，只欲東門覓短篷。
春晚書懷三首  其二 陸游
經春淹泊錦官城，作箇歸期苦未成。老向軒裳增力量，病於風月減心情。官閑有味緣高臥，酒貴無憂爲細傾。憶探梅花如昨日，西齋榆莢與階平。
春晚書懷三首  其三 陸游
老客天涯心尚孩，惜春直欲挽春回。長繩縱繫斜陽住，右手難移故國來。暑近蚊雷先隠轔，雨前螘垤正崔嵬。茹芝却粒終無術，萬事惟須付一杯。
偶憶萬州戲作短歌 陸游
峽中天下最窮處，萬州蕭條誰肯顧。去年正月偶過之，曾爲巴人三日住。南浦尋梅雪滿舟，西山載酒雲生屨。至今夢聽竹枝聲，燈火紛紛驛前路。殘春猶客蜀江邊，陳迹回思一愴然。漸老定知歡漸少，明年還復憶今年。
驛舍見故屏風畫海棠有感 陸游
厭煩只欲長面壁，此心安得頑如石。杜門復出嘆習氣，止酒還開慚定力。成都二月海棠開，錦繡裹城迷巷陌。燕宫最盛號花海，霸國雄豪有遺迹。猩紅鴨緑極天巧，疊蕚重跗眩朝日。繁華一夢忽吹散，閉眼細思猶歴歴。憂樂相尋豈易知，故人應記醉中詩。夜闌風雨嘉州驛，愁向屏風見折枝。
思政堂東軒偶題 陸游
羈愁酒病兩無聊，小篆吹香已半消。喚起十年閩嶺夢，赬桐花畔見紅蕉。
荔枝樓小酌二首  其一 陸游
碧瓦朱欄已半摧，強呼歌舞試樽罍。邦人莫訝心情懶，新出鶯花海裏來。
荔枝樓小酌二首  其二 陸游
病與愁兼怯酒船，巴歌聞罷更悽然。此身未死長爲客，回首夔州又二年。
嘉陽官舍奇石甚富散棄無領略者予始取作假山因名西齋曰小山堂爲賦短歌 陸游
昔人何人愛巖壑，爲山未成儲犖确。散落支床壓酒槽，大或專車小拳握。幽人邂逅爲絕嘆，修綆趣取寒泉濯。峭峰幽竇相吐吞，翠嶺丹崖渺聨絡。石不能言意可解，問我胡爲憐寂寞。人間興廢自有數，昔棄何傷今豈樂。斯言妙矣予則陋，敢對石友辭罸爵。爲君寬作十日留，在眼便同真著脚。
望雲樓晚興 陸游
小閣東南獨詠詩，此生終與世差池。夕陽明處蒼烟合，棲燕歸時畫角悲。人與江山均是夢，心非風月尚誰知。舊交幾歲音塵隔，三撫闌干有所思。
護國天王院故神霄玉清萬壽宫也廢圯略盡而規模尚極壯麗過之有感 陸游
太霄帝君神霄府，一日璽書行海宇。築宫奔走誰敢後，萬牛挽材山作礎。步虚夜半落雲間，玉磬漻漻鸞鶴舞。帝師丞相領使君，侍晨校籍紛如雨。洛陽臨淮小睥睨，御史立奏投裔土。從來桑門喜嘲競，舉國冠巾噤無語。古傳東海會揚塵，君看此地亦荆榛。霓旌仙仗空遺堵，甃缺臺傾知幾春。牧兒驅牛齧庭草，誰記劍佩來朝真。斜陽却上筍輿去，溝水泠泠愁殺人。
登荔枝樓 陸游
平羌江水接天流，涼入簾櫳已似秋。喚作主人元是客，知非吾土強登樓。閑憑曲檻常忘去，欲下危梯更小留。公事無多厨釀美，此身不負負嘉州。
再賦荔枝樓 陸游
只道文書撥不開，未妨高處獨徘徊。山横瓦屋披雲出，水自牂牁裂地來。暝入簾陰吹細雨，涼生樓角轉輕雷。癡頑也擬忘鄉國，不奈城頭暮角哀。
能仁院前有石像丈餘蓋作大像時様也 陸游
江閣欲開千尺像，雲龕先定此規模。斜陽徙倚空三嘆，嘗試成功自古無。
謁凌雲大像 陸游
出郭幽尋一笑新，徑呼艇子截烟津。不辭疾步登重閣，聊欲今生識偉人。泉鏡正涵螺髻緑，浪花不犯寶趺塵。始知神力無窮盡，丈六黄金果小身。
凌雲醉歸作 陸游
峨嵋月入平羌水，嘆息吾行俄至此。謫仙一去五百年，至今醉魂呼不起。玻瓈春滿琉璃鍾，宦情苦薄酒興濃。飲如長鯨渴赴海，詩成放筆千觴空。十年看盡人間事，更覺麴生偏有味。君不見蒲萄一斗換得西涼州，不如將軍告身供一醉。
獨遊城西諸僧舍 陸游
我是天公度外人，看山看水自由身。蘚崖直上飛雙屐，雲洞前頭岸幅巾。萬里欲呼牛渚月，一生不受庾公塵。非無好客堪招喚，獨往飄然覺更真。
西林院 陸游
一邦盡對江邊像，試比西林總不如。群玉蕭森開士宅，五雲飛動相君書。磴危漸覺山爭出，屐響方驚閣半虚。安得棄官長住此，一杯香飯薦珍蔬。
聽事前紫薇花二本甚盛戲題絕句 陸游
紅藥紫薇西省春，從來惟慣對詞臣。問囚自是粗官分，無奈名花解笑人。
同何元立蔡肩吾至東丁院汲泉煮茶二首  其一 陸游
一州佳處盡裴回，惟有東丁院未來。身是江南老桑苧，諸君小住共茶杯。
同何元立蔡肩吾至東丁院汲泉煮茶二首  其二 陸游
雪芽近自峨嵋得，不減紅囊顧渚春。旋置風爐清樾下，他年奇事記三人。
癸巳夏旁郡多苦旱惟漢嘉數得雨然未足也立秋夜三鼓雨至明日晡後未止高下霑足喜而有賦二首  其一 陸游
畫簷鳴雨早秋天，不喜新涼喜有年。眼裏香秔三萬頃，寄聲父老共欣然。
癸巳夏旁郡多苦旱惟漢嘉數得雨然未足也立秋夜三鼓雨至明日晡後未止高下霑足喜而有賦二首  其二 陸游
五十衰翁髮半華，猶能把酒醉天涯。絲毫美政何曾有，惟把豐年贈漢嘉。
晚登望雲二首  其一 陸游
一出修門又十年，輩流多已珥金蟬。衰如蠧葉秋先覺，愁似鰥魚夜不眠。輦路疏槐迎駕處，苑城殘日泛湖天。君恩未報身今老，徙倚危樓一泫然。
晚登望雲二首  其二 陸游
晚來烟雨暗江干，烽火遥傳畫角殘。看鏡功名空自許，上樓懷抱若爲寬。青楓揺落新秋令，白髮凄涼舊史官。飽見少年輕宿士，可憐隨處強追歡。